Kvantemedisin og kvakksalveri

*Alternativmedisinbransjen er ofte raskt ute med å rappe nye begreper fra naturvitenskapelige forskningsfelt. Bruken av disse begrepene er i de fleste tilfeller uten relevans til den faktiske forskningen. I beste fall er det kynisk misbruk av forskningsbegreper, i verste fall kan det koste menneskeliv.*

For noen år siden, da jeg var rimelig fersk fysikkstudent og tok innføringskurs i kvantefysikk, sa faglæreren noe jeg husker veldig godt. «Håper ikke det er noen alternativmedisinere her. I denne forelesningen skal jeg nemlig bruke noen ord som kan komme godt med på neste alternativmesse», var omtrent ordlyden. Selvsagt brøt salen ut i latter, men det ligger også noe alvorlig bak. I kvantefysikkeksperimenter er *krystaller*, *energi* og *frekvenser* ikke uvanlige begreper som har en bestemt og vitenskapelig betydning. Videre er lemfeldig bruk av forskningsbegreper noe som kjennetegner alternativmedisinbransjen. Sjelden er bruken utledet fra faktiske forskningsresultater. Det er heller oftere slik at resultatene blir feiltolket for å passe inn i behandlerens metode.

**Kvantemedisin og bioresonansterapi**

Både *kvantemedisin* og *bioresonansterapi* er eksempler på alternative behandlingsformer som misbruker fysikkbegreper og -metoder. De høres unektelig interessante ut, disse ordene. Litt overnaturlige. Det gjør at folk åpner øynene for behandlingene. Ikke fordi de har dokumentert effekt mot sykdommer, men fordi behandlerens tolkning av fenomenene høres spennende ut.

Så hva er egentlig kvantemedisin? Ved hjelp av en maskin, kan behandleren lese ut «kommunikasjonen» mellom cellene og deretter rette opp feil. Kvantemedisinere hevder cellene kommuniserer ved hjelp av «energifeltene» eller «frekvensene» til cellemembranen. Hvis en frekvens avviker fra det teorien mener er normalt, kan maskinen sende en korrigerende frekvens mot cellen. Avvikende frekvenser kan lede til sykdom, ifølge de som praktiserer kvantemedisin.

Naturvitenskapen er langt fra enig i kvantemedisinernes tolkninger av «cellefrekvensene». At cellene kommuniserer ved frekvenser er ikke en hypotsese som holder i naturvitenskapen og avvik i frekvensene skal ha noe å si for helsen er det ikke noe belegg for.

Man kan så spørre seg hva som egentlig er så galt med dette. Det er en harmløs behandling som for alle praktisk formål ikke påvirker kroppen. Likevel er indirekte skade som følge av alternativ behandling høyst reell. Nylig kunne man lese at Legemiddelverket har fått flere bekymringsmeldinger fra leger som har pasienter med hjertefeil. Noen av pasientene hadde sluttet med hjertemedisin fordi de hadde hørt at kosttilskudd med vitamin K2 var godt for hjertet. *Det* er faktisk et stort problem. Dessverre er det ikke uvanlig at pasienter med alvorlige sykdommer trekker mot alternative behandlinger, og slutter med den vitenskapelige testede medisinen de trenger.